10 วิธีง่ายๆ กับผู้ประกอบการหัวใจสร้างสรรค์ (ตอนจบ)
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

....ริต้า ทัพภมาน
อีกไม่กี่วันข้างหน้านี้ก็จะถึงวันสำคัญของคนไทยอีกหนึ่งวัน นั่นคือวันแม่แห่งชาติ หรือที่คนไทยทั่วไปนิยมเรียกกันสั้นๆ ว่า “วันแม่” ที่ทุกคนรับทราบและซาบซึ้งกันดี เนื่องจากวันสำคัญนี้ตรงกับวันเฉลิมพระชนมพรรษาของสมเด็จพระนางเจ้าฯ พระบรมราชินีนาถ คือ วันที่ 12 ส.ค. อันเป็นวันคล้ายวันเสด็จพระราชสมภพและถือว่าเป็นวันแม่ของชาติด้วย 
และสำหรับวันแม่ปีนี้ยังเป็นเทศกาลวันหยุดยาวที่เปรียบเสมือนของขวัญชิ้นพิเศษ ที่เหล่าบรรดาลูกๆ จะได้ใช้เวลาอยู่กับคุณแม่ในวันหยุดนี้อย่างเต็มที่ หรือหลายๆ ท่านอาจใช้วันหยุดนี้พักผ่อนเพื่อชาร์จแบตเตอรี่ หรืออาจจะเป็นช่วงนาทีทองของกิจการบางกิจการ ยังไงช่วงนี้ก็เป็นช่วงเข้าพรรษา จะสังสรรค์เฮฮาอะไรก็ควรมีลิมิตกันด้วยนะจ๊ะ
เมื่อสัปดาห์ที่แล้ว เราได้กล่าวถึงวิธีในการสร้างผู้ประกอบการยุคใหม่ที่มีหัวใจสร้างสรรค์ไปแล้วครึ่งทาง สำหรับวันนี้เราจะมาต่อกันให้จบ มาดูกันสิมา ตัวเราเองนั้นพอที่จะเป็นผู้ประกอบการนักสร้างสรรค์ (The Creative Entrepreneur) ได้หรือไม่
สร้างในสิ่งที่รู้ (Build on what you know) ให้ใช้สิ่งที่คุ้นเคยอยู่แล้วเพื่อจะได้มีความชัดเจนมากขึ้น ตัวอย่างเช่น การคิดงบประมาณก็เหมือนกับการทำตามสูตรอาหาร สิ่งที่จะต้องทำอย่างแรกสำหรับเตรียมทำอาหารคือ การหาสูตรอาหารที่ต้องการ (เหมือนกับการมีต้นแบบสำหรับกำหนดงบประมาณ) ต่อไปคือรวบรวมส่วนผสมอาหาร (เหมือนกับการรวบรวมรายการทั้งหมดในงบประมาณ) จากนั้นวัดหรือตวงส่วนผสมทั้งหมด (เหมือนกับการใส่จำนวนเงินในแต่ละรายการของงบประมาณ)
ทั้งหมดนี้เป็นตัวอย่างของการเดินไปตามขั้นตอนของบางสิ่งที่เรารู้ จะช่วยให้ค้นพบที่มาของความคิดสร้างสรรค์ และกิจกรรมใหม่ๆ ที่จะลดความรู้สึกกลัวให้น้อยลง
เรียนรู้สิ่งใหม่ๆ (Learn something new) อะไรที่ต้องการรู้เพิ่มเติมที่เกี่ยวข้องกับการทำธุรกิจ ให้ค้นหาวิธีการที่สนุกในการเก็บเกี่ยวความรู้ใหม่ๆ ดังกล่าวมาใช้ ถ้ารักการอ่านก็ให้หาหนังสือที่น่าสนใจสักเล่มที่เกี่ยวข้องกับธุรกิจคุณ และบอกคุณในหลายๆ เรื่องได้ แต่ถ้าคุณเป็นคนชอบการปฏิสัมพันธ์กับผู้อื่น ก็ให้หาหลักสูตรที่สนใจสักหลักสูตรเข้าเรียน เพราะยิ่งคุณรู้มากขึ้นเท่าไรคุณจะมีความรู้สึกถึงพลังอำนาจที่มีมากขึ้นในตัว
แบ่งเวลาสำหรับการสำรวจตัวเอง (Make time for reflection) อย่างน้อยทุกไตรมาสควรเจียดเวลาสำรวจดูว่าคุณมาถึงจุดไหนแล้ว และกำลังจะไปไหนต่อ อะไรคือเป้าหมายที่กำหนดไว้ในแผนธุรกิจ อะไรคือขั้นตอนของกิจกรรมที่ได้ดำเนินการไว้จากแผนโครงการที่เขียนไว้ในโพสต์อิต มีเม็ดกี่อันแล้วที่ถูกโยนลงในถ้วยชามที่เตรียมไว้ คงต้องมีการกำหนดจุดยืนที่ต้องการไปให้ถึง เพื่อจะได้รู้และยอมรับถึงความจำเป็นที่จะต้องแก้ไขข้อผิดพลาด หรืออาจเป็นความสำเร็จและการบรรลุจุดมุ่งหมายที่เกิดขึ้น
ขอความช่วยเหลือ (Ask for help) คุณไม่จำเป็นต้องทำทุกสิ่งทุกอย่างที่คิดได้ด้วยตัวเอง การจ้างให้ผู้อื่นทำแทน (Outsource) ในสิ่งที่ทำได้ไม่ดี หรือไม่ชอบที่จะทำ เช่น การจ้างนักบัญชีมาวางระบบ การมีกลุ่มที่ปรึกษามาให้คำแนะนำกลยุทธ์ทางด้านการตลาด การหาผู้ช่วยมากำหนดเวลาการประชุม การรู้จักมอบหมายงานหรือกิจกรรมบางอย่างออกไป เป็นต้น จะช่วยให้คุณสามารถทุ่มเทให้กับสิ่งที่เป็นส่วนสำคัญของธุรกิจได้อย่างเต็มที่
สร้างเครือข่ายกับกลุ่มเดียวกัน (Connect with creative cohorts) เพื่อที่จะได้รับแรงบันดาลใจจากนักสร้างสรรค์คนอื่นๆ หรือแม้แต่การไปพบปะกับบุคคลที่ชื่นชอบสำหรับการขอคำปรึกษา นัดสังสรรค์กับเพื่อนฝูงในกลุ่มเดียวกันเพื่อระดมความคิดที่จะสนับสนุนซึ่งกันและกันในการสร้างให้ธุรกิจเติบโตขึ้น
สำหรับ 10 วิธีกับผู้ประกอบการหัวใจสร้างสรรค์ที่กล่าวไปทั้งหมดนั้น เป็นเพียงแนวทางหนึ่งเท่านั้น บางท่านอาจมีวิธีน้อยกว่า 10 หรือมากกว่า 10 
แต่ขอการันตีได้ว่าหากคุณเป็นผู้ประกอบการที่มีหัวใจสร้างสรรค์ คิดดี คิดบวก การที่จะประกอบธุรกิจใดๆ ก็ตาม ให้อยู่รอดนั้นก็คงไม่ใช่เรื่องยากอีกต่อไป